You Spin Me Round (Like a Record)
„You Spin Me Round (Like a Record)“ — ინგლისური პოპჯგუფის, Dead or Alive-ის სიმღერა, რომელიც წარმოდგენილია მათ მეორე სტუდიურ ალბომში „Youthquake“ (1985). სინგლის სახით გამოვიდა 1984 წლის ნოემბერში, 1985 წლის მარტში დიდ ბრიტანეთში 1-ელ ადგილს მიაღწია და პოზიცია 17 კვირის განმავლობაში შეინარჩუნა. იყო Stock Aitken Waterman-ის პროდიუსერობით გამოსული პირველი ბრიტანული პირველადგილოსანი ჰიტი. აშშ-ის Billboard Hot 100-ში იმავე წლის 17 აგვისტოს მე-11 ადგილი დაიკავა და ამ ჩარტში Stock Aitken Waterman-ის საპროდიუსერო ტრიოს საუკეთესო შედეგის მქონე სინგლი გახდა. 2003 წელს ჟურნალმა „Q“-მ „ყველა დროის 1001 საუკეთესო სიმღერის“ სიაში ეს სინგლი 981-ე ადგილზე დაასახელა. „Blender“-მა 2005 წელს 289-ე ადგილი მიანიჭა „შენი დაბადების შემდეგ შექმნილი საუკეთესო სიმღერების“ („Greatest Songs Since You Were Born“) რეიტინგში. 2015 წელს კი ITV-ის გამოკითხვაში ბრიტანულმა საზოგადოებამ 1980-იანი წლების პირველადგილოსან ჰიტებს შორის მე-17 საყვარელ სიმღერად აირჩია. მომდევნო წლებში არაერთმა შემსრულებელმა გამოუშვა სიმღერის მისეული ვერსია.